АҞӘА, лаҵара 18 – Sputnik, Бадраҟ Аҩӡба. Абазақәа, Џьонуа, Гәлиа рымҩақәа рҿы акаҭран ақәҵара азԥхьагәаҭоуп 2021 шықәса цәыббрамзанӡа ҳәа Sputnik иазеиҭеиҳәеит Аԥсны акапиталтә ргылара аусбарҭа аиҳабы ихаҭыԥуаҩ Демир Гамисониа.
"Аԥсни Урыстәылеи реинырра арегламент инақәыршәаны Аԥсны акапиталтә ргылара аусбарҭа апроект-сметатә документациа ҩ-експертизак ирхысроуп – аԥснытәии урыстәылатәии. Аԥсуа нормативтә документациа ахархәара ахьаҳҭоз азы асмета хынтә иҳаԥхьаӡеит, аԥшьынтә раан урыстәылатәи анормақәа рыла иԥхьаӡоуп", - ҳәа иҳәеит иара.
Аԥсны акапиталтә ргылара аусбарҭа аиҳабы ихаҭыԥуаҩ Демир Гамисониа адырра ҟаиҵеит апроект-сметатә документациа азырхиоуп ҳәа.
"Аилаӡарақәа азҳархиоит. Хара имгакәа акапиталтә ремонт алагаразы аванс наҳашьҭуеит", - ҳәа иҳәеит иара.
Аусурақәа ирылагараны иҟоуп Абазақәа, Џьонуа, Гәлиа рымҩақәа рҿы аҩарцарҭақәеи аканализациеи рышьақәыргыларала.
"Хыхьтәи аӡқәа амҩа ианыгахоит. Аҩбатәи аетап ала акаҭранқәҵара мҩаԥгахоит. Азеиԥш сметатә хәыԥса 138 миллион мааҭ ыҟоуп", - иҳәоит иара. Уи адагьы арҭ амҩақәа рҿы иқәыргылахоит ацәхыԥқәа.
Џьонуа ихьӡ зху амҩа аремонт азы иазԥхьагәаҭоуп 61 миллион мааҭ, Абазақәа рымҩаз – 35 миллион мааҭ, Гәлиа имҩаз – 42 миллион мааҭ.
"Џьонуа имҩа - 1250 метра, Абазақәа рымҩа - 550 метра, Гәлиа имҩа - 1340 метра иҟоуп", - иҳәоит Демир Гамисониа.
Акоммуникациатә ҳақәеи аӡымҩангагақәеи рыԥсахра иалаган 2020 шықәса цәыббрамзазы Аинвестициатә программала.
"Аусурақәа ҩ-етапкны еихшан – аӡеиқәыршәара, аӡымҩахгара. Урҭ аусурақәа нагӡоуп. Уажәы аӡыршьҭрацарҭақәеи акаҭранқәҵареи мҩаԥгахоит", - ҳәа иҳәеит иара.
Абазақәа, Џьонуа, Гәлиа амҩақәа рҿы аусура аҩбатәи аетап иалагоит аԥхынра алагамҭаз иҳәеит Демир Гамисониа.